
Ministru kabineta sēdes protokollēmums

Informatīvais ziņojums "Par valsts kapitālsabiedrību iespējamiem ienākumu palielinājumiem"

· 1. Pieņemt zināšanai iesniegto informatīvo ziņojumu.
· 2. Finanšu ministrijai likumprojekta “Par valsts budžetu 2026. gadam un vidēja termiņa budžeta ietvaru 2026., 2027. un 2028. gadam” sagatavošanas gaitā ņemt vērā, ka minimālā prognozējamā peļņas daļa, kas izmaksājama dividendēs, un dividendēs izmaksājamā peļņas daļa valsts kapitālsabiedrībām, publiski privātajām kapitālsabiedrībām un publiskas personas kontrolētām kapitālsabiedrībām, kurās valsts ir dalībnieks (akcionārs), 2026. gadā (par 2025. pārskata gadu), 2027. gadā (par 2026. pārskata gadu) un 2028. gadā (par 2027. pārskata gadu) ir šāda:
· 2.1. 90 procenti no kapitālsabiedrības pārskata gada peļņas, uzņēmumu ienākuma nodokli aprēķinot un nomaksājot uzņēmumu ienākuma nodokli regulējošos normatīvajos aktos noteiktajā kārtībā.  Ministru kabineta noteiktajā kārtībā, kā tiek prognozēti, noteikti un veikti maksājumi par valsts kapitāla izmantošanu, var tikt pieņemts lēmums par atšķirīgu dividendēs izmaksājamo peļņas daļu;
· 2.2. attiecībā uz atsevišķām lielajām valsts kapitālsabiedrībām Valsts kanceleja kopā ar kapitāla daļu turētājiem, iesaistot Finanšu ministriju, līdz 2025. gada 15. septembrim izvērtē un sagatavo priekšlikumu dividenžu apmēra noteikšanai 2026.–2028. gadā vismaz 90 procenti no pārskata gada peļņas akciju sabiedrībai "Latvenergo", akciju sabiedrībai "Latvijas valsts meži", akciju sabiedrībai "Augstsprieguma tīkls", akciju sabiedrībai "Latvijas Loto", valsts akciju sabiedrībai "Latvijas Valsts radio un televīzijas centrs", vērtējot individuāli kopā ar neīstenoto investīciju apjomu, plānoto vidēja termiņa darbības stratēģijās un citiem nosacījumiem.
· 3. Finanšu ministrijai izvērtēt grozījumu izdarīšanu normatīvajos aktos saistītās izlozes ieviešanai, lai palielinātu valsts akciju sabiedrības "Latvijas Loto" maksājumus valsts budžetā, un līdz 2025.gada 30.decembrim iesniegt Ministru kabinetam informatīvo ziņojumu par uzdevuma izpildi.
· 4. Zemkopības ministrijai saskaņā ar tās ierosinājumu izvērtēt grozījumu veikšanu Ministru kabineta 2025. gada 21. janvāra rīkojumā Nr. 42 "Par koku ciršanas maksimāli pieļaujamo apjomu 2026.–2030. gadam", un zemkopības ministram līdz 2025. gada 31. oktobrim iesniegt Ministru kabinetā priekšlikumus par grozījumiem saistītajos normatīvajos aktos: "Sugu un biotopu aizsardzības likums", likums "Par ietekmes uz vidi novērtējumu", "Meža likums", Ministru kabineta noteikumi Nr. 935 "Noteikumi par koku ciršanu mežā", Ministru kabineta noteikumi Nr. 744 "Mežam nodarīto zaudējumu noteikšanas kārtība", Ministru kabineta noteikumi Nr. 18 "Kārtība, kādā novērtē paredzētās darbības ietekmi uz vidi", Ministru kabineta noteikumi Nr. 30 "Kārtība, kādā Valsts vides dienests izdod tehniskos noteikumus paredzētajai darbībai un akceptē paredzēto darbību", Ministru kabineta noteikumi Nr. 891 "Noteikumi par saimnieciskās darbības ierobežojumiem, par kuriem pienākas kompensācija, tās izmaksas nosacījumiem, kārtību un apmēru".
· 5. Satiksmes ministrijai izvērtēt valsts sabiedrības ar ierobežotu atbildību "Latvijas Valsts ceļi", valsts akciju sabiedrības "Latvijas Pasts" un valsts akciju sabiedrības "Autotransporta direkcija" rosinātos deleģēto uzdevumu izmaksu pārskatīšanas priekšlikumus, samazinot izvirzītās kvalitātes vai uzraudzības prasības, kā arī turpināt valsts akciju sabiedrības "Latvijas autoceļu uzturētājs" sākotnējā publiskā piedāvājuma izvērtēšanu, un satiksmes ministram līdz 2025. gada 31. oktobrim iesniegt Ministru kabinetā attiecīgus priekšlikumus:
· 5.1. sniedzot priekšlikumus par valsts akciju sabiedrību "Autotransporta direkcija", vērtēt ietekmi un piedāvāt risinājumus, lai iedzīvotājiem bez piekļuves bezskaidras naudas norēķinu iespējām netiek liegta piekļuve sabiedriskajiem pakalpojumiem  un pārvietošanās iespējām;
· 5.2. sniedzot priekšlikumus par valsts akciju sabiedrībai "Latvijas Pasts" izvirzāmo prasību pārskatīšanu, vērtēt priekšlikumus plašākā kontekstā kopā ar Satiksmes ministrijas izvērtējumu par universālā pasta pakalpojuma (UPP) modeļa maiņu, iesniedzot visaptverošu izvērtējumu līdz 2025. gada 30. decembrim.
· 6. Klimata un enerģētikas ministrijai izvērtēt akciju sabiedrības ''Augstsprieguma tīkls'' piedāvājumu par iespēju novirzīt pārslodzes maksas ieņēmumus, aprēķinot elektroenerģijas pārvades sistēmas pakalpojumu tarifu projektu, ņemot vērā Eiropas Parlamenta un Padomes 2019.gada 5.jūnija regulas Nr.2019/943 tiesisko regulējumu, un valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” piedāvājumu grozījumiem Ministru kabineta 2013. gada 3. septembra noteikumos Nr. 752 “Valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” maksas pakalpojumu cenrādis”, un klimata un enerģētikas ministram līdz 2025. gada 31. oktobrim iesniegt Ministru kabinetā attiecīgus priekšlikumus.
· 7. Visiem kapitāla daļu turētājiem pārskatīt kapitālsabiedrību investīciju plānus un izvērtēt papildu resursu nepieciešamību investīciju realizācijai, izmantojot koordinācijas institūcijas vadlīnijas valsts kapitālsabiedrību investīciju projektu finansēšanas instrumentu alternatīvu izvērtēšanai, un peļņas daļas atstāšanu kapitālsabiedrībai neizmantot kā vienīgo investīciju finansējuma avotu.

